تاند:( جمعه ، د قوس نولسمه)‌‌ د کابل په لويديځ کې نن ناوخته ۲ چاودنې شوي۔

د طالبانو د کورنيو چارو وزارت وياند قاري سعید خوستي د دغو چاودنو د تايید تر څنګ ويلي، چې په ترڅ کې یې ۲ تنه وژل شوي او ۴ نور ټپيان دي۔

د‌ هغه په وينا لومړۍ چاودنه په دشت برچي سيمه کې شوې، چې ۲ تنه يې وژلي او ۳ تنه پکې ټپيان دي۔

دویمه چاودنه هم د کابل په لويديځ کې د علي مزاري څلور لارې ته نيږدې شوې، چې د سعيد خوستي په وينا يوه مېرمنه پکې ټپي شوې ده۔

سعيد خوستي د چادونو څرنګوالی او هدفونه نه دي په ډاګه کړي، خو ويلي چې د دواړو په ترڅ کې ملکیانو ته مرګ ژوبله اوښتې ده۔

خپلواکو سرچینو تراوسه د طالبانو د وياند خبرې تاييد یا رد کړي نه دي۔

د چاودنو مسوولیت هم چا پر غاړه نه دی اخیستی۔

د طالبانو له واکمنیدو وروسته، د کابل په لويديځ کې د ورته څو پېښو مسووليت داعش ډلې پر غاړه اخيستی و۔

په وروستيو ورځو کې له کابل څخه د یو شمېر امنیتي پېښو خبرونه ورکول کيږي، خو طالبان یې د جزییاتو په پټولو او رسنیز سانسور تورنيږي